  Виталий Пронин Кӧня ке ар талэсь азьло «Удмуртия» ГТРК-ын югдур уродмылӥз. Авторъёслэсь программаоссэс кулэстӥзы, уждун шӧдскымон пичияз. Тросэз журналистъёс соку мукет каналэ выжизы. Соин, вылды, учкисьёс туж паймылӥзы «Мылысь-кыдысь» программалэн выльысь но выльысь вуж каналын потэмезлы. Тӥледды уг пытсало шат? - меӵак юасьёс но вал. Малы уд кошкиське, мукет телекомпаниын узырмысалды ук, ёртылӥзы сюлмо учкисьёс.  - Мон асме мукет азьын воксё уг адӟиськы, шуиз соку, тодӥсько на,  Валерий Сидоров. - Бурми ни-а мар-а та коллективе, та программае  борды.  Тазьы юамъёсысь гинэ тани малпаськыны кутскисько: кошкысал-а мон кыӵе ке мукет интые, кельтысал-а яратоно проектме бадӟым уждун понна? Номырись но ӧй.Сыӵе ик малпанэз Анноклэн (озьы яратыса шуо учкисьёс Анна Федотоваез).- Милям сыӵе ӟеч командамы, - шуэ со, - одӥг семьяын кадь улӥськом. Ужмес ноку но ум люкиське - ваньзэ огкылысь лэсьтыны тыршиськом.Озьы 13 ар ӵоже ини удмурт учкисьёсты шумпоттэ «Мылысь-кыдысь» программа. Арняяз одӥг пол Валерий Сидоров но Анна Федотова асьсэлэн тунсыко геройёсынызы ӵош пыро асьме коркаосы, шулдыр мылкыд кузьмало, трос тунсыкозэ мадё. Рейтингъёс возьмато: «Мылысь-кыдысь» луэ зэмос калык программа, угось учкыны тупасьтэмгес вакытэ ке но эфире потэ, котыраз иворъёсты чакласьёслэсь но трос калыкез люка.500-лэсь трос программа дасямын та вакыт ӵоже, данакез соос пӧлысь - меӵак эфирын. Студие пӧртэм геройёс вуо: тросэз кыллы устоесь, кырӟаны-вераны быгато, нош мукетъёсыз, камералэсь куалектыса, ыштӥсько, кылзэс бералтыны уг луы ни. Сыӵе дыръя нуисьёс троссэ ас вылазы басьтоно луо, передачаез гожтэм бере дэремдэ коть пызьыръя. Но учкись созэ уг адӟы. Тросэз малпа: мар со студиын ужан: пук, вераськы куноосын, нош эскеронъёс возьмато: калыкен меӵак ужан кужымез кык-куинь полэс кыске.Вал секытгес но учыръёс, тодаз вае Анна Васильевна.- Одӥг пол дасяським Израильын улӥсь удмурт нылкышноен программа гожтыны. Туж тунсыко герой, передача яркыт пӧрмыны кулэ, ас поннам малпаськыса, пукисько парикмахерскойын. Йырсиме тупатъяса, студие пырисько, нош режиссёр шуэ: героед ӧз лыкты ук… Кызьы ӧз, со мыным дас пол сӥзиз! Передачаозь 15 минут, котьма кар. Олокызьы быгатӥ асме киям кутыны, кыкетӥ планлы чаклам  адямиез валтӥсь герое пуктӥ, со понна али но тау карисько Вавож ёросысь егитъёсын ужась Лариса Чайниковалы - со монэ утиз, шуыны луоз. Озьы 5 минутлы чаклам вераськонмес 50 минутъем передачалы пӧрмытӥм.Мыло-кыдо муртъёсты номыр но уг кышкаты. Солы пумит, ялан кытчы ке донге. Озьы дасо ар талэсь азьло соос малпазы на концертъёс но радъялляны. Араз одӥг пол программа вордӥськем нуналзэ пусйылӥз тужгес яркыт удмурт артистъёсын но учкисьёсыныз ӵош. Билетъёс кӧня ке нунал ӵоже шупчылӥзы. Мукетъят малпазы паськытгес ужрад ортчытыны - куриськизы цирке. 2 сюрс инты! Люкаськозы-а сомында удмуртъёс? - кышкатъязы тодмооссы. Ӧз ке, кытысь коньдон кароды аренда понна?! Кышкан зэмзэ но вал, берпум нуналозяз куалекъязы. Но ваньмыз пӧрмиз.Араз огпол пумиськылон мӧзмыт, малпазы телекизилиос. Оло, ӵемгес люкаськылоно? Верамын - лэсьтэмын. Та рад удмуртъёсты кыскизы Ижысь одӥгаз шоголь уй клубе. Ой, таяз уз мынэ, асьме калык коньдонлы укыр шырыт, дышемын ӧвӧл кафеостӥ ветлыны, нош ик чирдӥзы куд-огез. Но режиссёр Николай Эскандеров вань луонозэ лэсьтӥз калыкез кыскон понна. Аннаен Валера котькуд арнянуналлы дасяллязы нимысьтыз сценарий - калыклы мӧзмыт медаз луы, тодматскыны, эшъяськыны, асьсэды возьматыны мед быгатозы. Кисьтӥськиз ке кисьтӥськиз ини татын мылкыд: эктонэз но кырӟанэз, кылбурез но веранэз… Ӝоген ӟеч ивор шаер тыр вӧлмиз - городысь клубе гуртоос автобусэн  ик ветлыны кутскизы. Зэм, кафелэн кузёосыз ласянь  пыкылонъёстэк ӧй вал: куноосты табыш уг ваё… Но калыклэсь мылкыдзэ  куашкатыны ӧз дӥсьтэ. Сидоров но Федотова ӝытбыт ужало-ужало но доразы буш кисыен берто. 300-500 манет усе ке, «остэ» шуо ни вал. Со понна макем куанылӥз калык - одӥг ӝыт ӵоже басьтэм дартсы кемалы тырмылӥз.  Табере шаерысьтымы витяз клубын таӵе ӝытъёс ортчытъяло, Аннаен Валера соослы сценарийёс но кузьмазы, «Мылысь-кыдысь» нимын куинь ансамбль но туристъёслы маршрут кылдӥзы ини.Туж шумпотымон, программаез дасясьёсты дунъязы элькун кивалтӥсьёс - туннэ Президент Александр Волков журналистъёслы Анна Федотовалы но Валерий Сидоровлы, операторлы Иосиф Воробьёвлы, режиссёрлы Николай Эскандеровлы но куарая режиссёрлы Ольга Алабужевалы Удмурт Республикалэсь Кун премизэ сётоз. Ойдолэ мылысь-кыдысь чабом эшъёсмылы.Зинаида Рябинина. Теги: УдмуртияГТРК АлександрВолков  